<classify> Anaandika SWALEH MAWELE. Kila mwanadamu ana fikra zake na utashi wake katika kufanya maamuzi, wapo wanaofanya maamuzi ili yawe manufaa kwa wengine na wapo wanaofanya maamuzi kwa ajili ya utashi wa nafsi zao huku wengine wakikwazika. Hivyo ndivyo tulivyo sisi viumbe wa mola, wengi wetu tupo tayari kuzishibisha nafsi zetu wakati za wengine tukiziacha zikiteketea na kubaki majivu, stori itaishia hapo. Abdi Banda, miongoni mwa wachezaji ambao binafsi nawahusudu sana, miongoni mwa vipaji ambavyo havishibishi nafsi yangu kuweza kuvitazama. Mchezaji mwenye utulivu yakinifu anapokuwa na mpira na kujua kipi afanye kwa ajili ya maslahi ya timu.Ni mtumiaji mzuri wa mguu wa kushoto mwenye akili nyingi na maarifa. Pengine nilichelewa kumfahamu lakini mara yangu ya kwanza kumuona alikuwa akiitumikia timu ya Costal Union ya mkoani Tanga ambapo alikuwa akicheza beki ya kushoto.. Kwa kipaji chake haikunishtua hata kidogo niliposkia kuwa Banda anahitajika na Simba kwa ajili ya kuwatumikia, ndio! Kwa mchezaji wa aina yake alikuwa na kila sifa ya kuchezea timu kubwa. Banda akasajiliwa na Simba na hapo kabla alikuwa akihudumu kama mlinzi wa kushoto mpaka pale Simba ilipomuajiri kocha Mserbia Goran Kopunovic na akambadilisha nafasi ya kucheza kutoka kuwa mlinzi wa pembeni hadi mlinzi wa kati. Nadhani hii ndio nafasi iliyompa ulaji mkubwa zaidi kwani kiwango chake bora ndani ya Simba kiliushawishi uongozi wa Baroka Fc ya Afrika Kusini kuweza kumsajili. Abdi Banda alikuwa ni mhimili mkuu kwenye klabu yake na timu ya taifa, alicheza kwa jihadi na kuipigania heshima ya bendera ya nchi yake katika nyanja hiyo ya soka. Mbali na kiwango chake bora na kujimilikisha nafasi ya kuanza kwenye timu ya taifa lakini sasa hana nafasi kwenye timu hiyo. Sio kweli kwamba hana uwezo wa kukaa hata benchi la wachezaji wa akiba. Kuna sababu kuu iko nyuma ya kuachwa kwake timu ya taifa. NIDHAMU. Iko hivi, wakati Taifa Stars iko nchini Lesotho katika kuwania kufuzu michuano ya AFCON msimu huu Banda alipishana kauli na kocha wake wa sasa Emmanuel Amunike. Sababu kuu ikiwa ni upangaji wa kikosi ambao Banda hakuafikiana na kocha wake na kushindwa kuzificha hisia zake. Kasumba ikaanzia hapo, kwa hasira za Amunike akamtoa kabisa Banda kikosini siku hiyo na kumpandisha jukwaani, katika mchezo ule Banda hakuhusika na chochote zaidi ya kufanya mazoezi pekee. Hali ile imepelekea Banda kupoteza nafasi yake kikosini, kocha wake Emmanuel Amunike hajali lolote kumuhusu yeye. Mara kadhaa ameonekana kutomjumuisha kikosini na hata kumuacha kwenye kikosi kilichoshiriki AFCON mwaka huu nchini Misri. Natamani kumuona Banda akirudi nyuma na kumuomba radhi kocha wake na kumuahidi kujirekebisha, hatima ya uwepo wa Banda kwenye timu ya taifa iko chini ya kocha Emmanuel Amunike. Kuendelea kukaa kimya kwa kuamini kuwa anamkomoa Amunike si kweli, anajikomoa mwenyewe nafsi yake. Nasikitika sana kumuona mchezaji kama Banda mwenye kipaji kikubwa amekosa nafasi ya kucheza michuano ya AFCON mwaka huu kutokana na nidhamu mbovu aliyoionyesha siku za nyuma. Ni wakati sasa wa Banda kujishusha na amuangukie kocha wake, kuendelea kukaa kimya kuna kitu anajinyima mwenyewe katika maisha yake ya uchezaji soka. Mchezaji bora anapimwa kwa idadi ya mechi alizolitumikia taifa lake.Vipi kuhusu Banda?.Unadhani kukosa fainali za AFCON msimu huu hakujampunguzia kitu kwenye keria yake ya kucheza soka?. Binafsi naamini bado timu ya taifa inamuhitaji Banda na kama yeye anavyoihitaji timu hiyo, kwa bahati mbaya hatuna wachezaji bora wengi wanaocheza kwenye nafasi yake. Imeandikwa na Swaleh Mawele.0657230793.  <topic>: MICHEZO 